นายกรัฐมนตรี เป็นห่วงประชาชน เชิญชวนรับชุดตรวจ ATK ผ่านแอปพลิเคชัน เป๋าตัง
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยพี่น้องประชาชน พร้อมแนะนำให้ผู้ที่ประเมินผ่านแอปพลิเคชัน “เป๋าตัง” เป็นกลุ่มเสี่ยงและได้รับชุดตรวจเร็ว ATK แล้ว ขอให้รีบตรวจหาเชื้อโควิด-19 และบันทึกผลตรวจกลับเข้าสู่ระบบโดยเร็ว เพื่อที่จะได้เข้าสู่ระบบติดตามและเฝ้าระวัง รวมทั้งการเข้าถึงกระบวนการรักษาต่อไป ซึ่งนายกรัฐมนตรียังฝากถึงหน่วยงานที่เกี่ยวข้อง เร่งประชาสัมพันธ์พร้อมจัดทำชุดข้อมูล ข้อแนะนำเกี่ยวกับวิธีการใช้ชุดตรวจ ATK ให้ประชาชนใช้ชุดตรวจ ATK อย่างถูกต้อง เพื่อให้เกิดประโยชน์สูงสุดในการป้องกันการแพร่ระบาดของโรคโควิด-19 ด้วยสปสช. รายงานข้อมูลล่าสุด (20 ก.ย. 2564) ได้มีการแจกจ่ายชุดตรวจ ATK แล้วจำนวน 149,348 ชุด โดยเป็นการรับด้วยระบบ “เป๋าตัง” จำนวน 74,674 คน สำหรับขั้นตอน วิธีใช้ ATK ตรวจโควิด-19 ด้วยตนเอง โดยสำนักการแพทย์ กรุงเทพมหานครได้ให้รายละเอียดว่า หากผลเป็นบวกให้แจ้งหน่วยบริการใกล้บ้าน แยกกักตัว แต่หากผลเป็นลบขึ้นแค่ 1 แถบที่ C ให้ทดสอบซ้ำในอีก 3-5 วันนายกรัฐมนตรียังให้ประชาชนที่รับชุดตรวจ ATK แล้ว รีบตรวจหาเชื้อโควิด-19 ทันที เพื่อที่จะได้เข้าสู่ระบบการรักษาผู้ติดเชื้อโควิด-19 โดยเร็ว และลดการแพร่กระจายเชื้อสู่คนในครอบครัวและคนรอบข้าง เมื่อมีการตรวจด้วย ATK ก็จะสามารถคัดกรองได้มากขึ้น ทั้งยังช่วยลดการแพร่ระบาดในวงกว้าง ซึ่งเป็นไปตามนโยบายที่ตั้งใจให้คนไทยเข้าถึงการตรวจเชื้อไวรัสโควิด-19 สะดวกและรวดเร็ว